ขอลดโทษ...ผู้กระทำความผิด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

...เดชา กิตติวิทยานนท์.
ปัจจุบันมีคดีเกี่ยวกับยาเสพติดเป็นจำนวนมาก คดีอาญาส่วนใหญ่ในศาลเป็นคดียาเสพติดเกินร้อยละ 60 มีผู้กระทำความผิดถูกจับทุกวัน ทั้งที่มีโทษหนักถึงขั้นประหารชีวิต กฎหมายเปิดช่องให้ผู้กระทำความผิดที่กลับใจแจ้งเบาะแสให้เจ้าพนักงาน โดยเฉพาะตำรวจเพื่อขยายผลการจับกุมผู้กระทำความผิดรายอื่น หากสามารถจับตัวผู้กระทำความผิดรายอื่นได้ และถ้าได้ของกลางเป็นจำนวนมาก จะทำให้ได้รับการลดโทษ ซึ่งศาลจะลงโทษน้อยเพียงใดก็ได้ ซึ่งศาลอุทธรณ์แผนกคดียาเสพติดได้วางบรรทัดฐานในการลดโทษไว้แล้วว่า ผู้กระทำความผิดจะต้องมีหนังสือรับรองการชี้เบาะแสของสถานีตำรวจ และสำเนาบันทึกการจับกุม ประกอบการพิจารณาลดโทษ ตาม พ.ร.บ.ยาเสพติดให้โทษ พ.ศ. 2522 มาตรา 100/2 โดยมีรายละเอียดของแนววินิจฉัยของศาลอุทธรณ์ข้างล่างนี้
เมื่อวันที่ 8 ส.ค. 2551 เวลากลางวัน จำเลยมีเมทแอมเฟตามีน อันเป็นยาเสพติดให้โทษในประเภท 1 จำนวน 3 หน่วยการใช้ (เม็ด) น้ำหนักสุทธิ 0.27 กรัม ไว้ในครอบครองเพื่อจำหน่าย และจำเลยจำหน่ายโดยการขายไปในราคา 200 บาท อันเป็นการฝ่าฝืนต่อกฎหมาย เหตุเกิดที่เขตบางคอแหลม กทม. เจ้าพนักงานจับจำเลยได้พร้อมยึดธนบัตร และเมทแอมเฟตามีนดังกล่าวเป็นของกลาง ขอให้ลงโทษตามพระราชบัญญัติยาเสพติดให้โทษ พ.ศ. 2522 มาตรา 4, 7, 8, 15, 66, 100/2, 102 ประมวลกฎหมายอาญา มาตรา 91 ริบเมทแอมเฟตามีนของกลาง
จำเลยให้การรับสารภาพ
ศาลชั้นต้นพิจารณาแล้วพิพากษาว่า จำเลยมีความผิดตามพระราชบัญญัติยาเสพติดให้โทษ พ.ศ. 2522 มาตรา 15 วรรคหนึ่ง, 66 วรรคหนึ่ง การกระทำของจำเลยเป็นความผิดหลายกรรมต่างกัน ให้ลงโทษทุกกรรมเป็นกระทงความผิดไป ตามประมวลกฎหมายอาญา มาตรา 91 ฐานมีเมทแอมเฟตามีนไว้ในครอบครองเพื่อจำหน่าย จำคุก 4 ปี ฐานจำหน่ายเมทแอมเฟตามีน จำคุก 4 ปี รวมจำคุก 8 ปี จำเลยให้การรับสารภาพ เป็นประโยชน์แห่งการพิจารณา มีเหตุบรรเทาโทษ ลดโทษกึ่งหนึ่ง ตามประมวลกฎหมายอาญา มาตรา 78 คงจำคุก 4 ปี ริบเมทแอมเฟตามีนของกลาง
ศาลอุทธรณ์แผนกคดียาเสพติด ตรวจสำนวนประชุมปรึกษาแล้ว ที่จำเลยอุทธรณ์ขอให้ลงโทษสถานเบาโดยลงโทษน้อยกว่าอัตราโทษขั้นต่ำที่กำหนดไว้สำหรับความผิดนั้น ตามพระราชบัญญัติยาเสพติดให้โทษ พ.ศ. 2522 มาตรา 100/2 นั้นเห็นว่า ตามหนังสือรับรองการชี้เบาะแสของสถานีตำรวจนครบาลลุมพินี และสำเนาบันทึกการจับกุมเอกสารแนบท้ายอุทธรณ์ ซึ่งโจทก์มิได้โต้แย้งคัดค้านปรากฏว่า จำเลยได้ให้ข้อมูลเบาะแสการกระทำความผิดเกี่ยวกับยาเสพติดให้โทษของนาย ว. ต่อเจ้าพนักงานตำรวจสถานีตำรวจนครบาลลุมพินี จนทำให้เจ้าพนักงานตำรวจสามารถจับกุมนาย ว. พร้อมด้วยเมทแอมเฟตามีน 3 ถุง น้ำหนัก 2 กรัม จากข้อเท็จจริงดังกล่าวนับว่าจำเลยเป็นผู้กระทำความผิดที่ให้ข้อมูลที่สำคัญและเป็นประโยชน์อย่างยิ่งให้การปราบปรามการกระทำความผิดเกี่ยวกับยาเสพติดให้โทษต่อเจ้าพนักงานตำรวจ จึงเห็นสมควรลงโทษจำเลยสถานเบา 
ส่วนที่จำเลยอุทธรณ์ขอให้รอการลงโทษจำคุกให้นั้น เห็นว่า ตามรายงานการสืบเสาะและพินิจปรากฏว่า จำเลยอายุ 69 ปีเศษ ประกอบอาชีพขายของเก่า จำเลยรับเมทแอมเฟตามีนจากนาย ส. สัปดาห์ละครั้ง ครั้งละ 2 ถึง 3 เม็ด เพื่อขายแก่วัยรุ่นในชุมชน ดังนี้เมทแอมเฟตามีนเป็นยาเสพติดให้โทษชนิดร้ายแรงเป็นอันตรายแก่ผู้เสพทั้งเป็นบ่อเกิดแห่งปัญหาอาชญากรรมและปัญหาสังคมอื่นๆ พฤติการณ์ที่จำเลยนำเมทแอมเฟตามีนมาจำหน่ายแก่วัยรุ่น เป็นเหตุให้เมทแอมเฟตามีนแพร่ระบาดไปสู่สังคม จึงเป็นพฤติการณ์ร้ายแรง แม้จำเลยจะเป็นผู้สูงอายุป่วยเป็นโรคความดันโลหิตสูงโรคกล้ามเนื้อหัวใจขาดเลือด ขาดผู้อุปการะเลี้ยงดู และเป็นเพียงผู้ค้ายาเสพติดรายย่อยก็ตาม แต่ก็ไม่เป็นเหตุเพียงพอที่จะรอการลงโทษแก่จำเลย อุทธรณ์ของจำเลยฟังขึ้นบางส่วน
อนึ่ง ตามคำฟ้องปรากฏว่า เจ้าพนักงานยึดธนบัตรที่ใช้ล่อซื้อเป็นของกลาง แต่ไม่ปรากฏว่า เจ้าพนักงานได้จัดการอย่างใดกับของกลางดังกล่าว และศาลชั้นต้นไม่ได้มีคำสั่งให้คืนของกลางแก่เจ้าของ ศาลอุทธรณ์แผนกคดียาเสพติดจึงเห็นสมควรคืนของกลางดังกล่าวแก่เจ้าของ
พิพากษาแก้เป็นว่า ให้ลงโทษจำคุกจำเลยกระทงละ 6 เดือน รวมจำคุก 12 เดือน ลดโทษให้กึ่งหนึ่ง ตามประมวลกฎหมายอาญา มาตรา 78 
กฎหมายอ้างอิง พระราชบัญญัติยาเสพติดให้โทษ พ.ศ. 2522
มาตรา 100/2 ถ้าศาลเห็นว่าผู้กระทำความผิดผู้ใดได้ให้ข้อมูลที่สำคัญและเป็นประโยชน์อย่างยิ่งในการปราบปรามการกระทำความผิดเกี่ยวกับยาเสพติดให้โทษต่อพนักงานฝ่ายปกครอง หรือตำรวจ หรือพนักงานสอบสวน ศาลจะลงโทษผู้นั้นน้อยกว่าอัตราโทษขั้นต่ำที่กำหนดไว้สำหรับความผิดนั้นก็ได้
ประมวลกฎหมายอาญา มาตรา 78 เมื่อปรากฏว่ามีเหตุบรรเทาโทษ ไม่ว่าจะได้มีการเพิ่มหรือการลดโทษตามบทบัญญัติแห่งประมวลกฎหมายนี้หรือกฎหมายอื่นแล้วหรือไม่ ถ้าศาลเห็นสมควรจะลดโทษไม่เกินกึ่งหนึ่งของโทษที่จะลงแก่ผู้กระทำความผิดนั้นก็ได้